प्रो. तलवार रविवार को शहर में मैक्स हॉस्पिटल द्वारा आयोजित कार्डियोकॉन (सीएमई) में शिरकत करने पहुंचे थे। प्रो. तलवार ने बताया कि देश में हर साल साठ हजार मेडिकल स्नातक निकलने चाहिए, लेकिन इस वक्त यह संख्या तकरीबन चालीस हजार के करीब है। इसलिए मेडिकल काउंसिल ऑफ इंडिया की सिफारिश पर केंद्रीय स्वास्थ्य मंत्रालय ने मेडिकल स्नातक की संख्या को और बढ़ाने के लिए इसको मंजूरी दे दी है। प्रो. तलवार ने बताया कि इस नई योजना के तहत उन अस्पतालों को शामिल किया गया है जहां पर तीन सौ मरीजों को दाखिल कर इलाज करने की क्षमता है। इसके तहत ऐसे अस्पतालों को मेडिकल कॉलेज में बदलवाने के लिए एमसीआई या स्वास्थ्य मंत्रालय से संपर्क करना होगा। प्रो. तलवार ने स्पष्ट किया इसमें वही अस्पताल आवेदन कर सकेंगे जो अस्पताल परिसर या उसके दस किलोमीटर के दायरे में कॉलेज की बिल्डिंग को बनवा सकें। इस योजना के तहत उत्तर प्रदेश, पश्चिम बंगाल, छत्तीसगढ़, मध्यप्रदेश, झारखंड, बिहार तथा उत्तराखंड और उड़ीसा समेत कुछ अन्य राज्यों को चुना है। एमसीआई चेयरमैन प्रो. तलवार ने बताया कि जिन जिलों में पहले से दो मेडिकल कॉलेज होंगे वहां पर इस सुविध का लाभ तीन सौ बेड वाले अन्य अस्पतालों को नहीं मिल सकेगा।